Levinud oli ka endiste vene valgekaartlaste värbamine NKVD teenistusse. Selleks  kasutati ära nende seisundit võõral maal ja nende juures andis NKVD eesmärgitaotlus ka tulemusi. Vene gümnaasiumide naisõpilasi värvati arvukalt sekretärideks ja tehniliseks tööjõuks, kus nende eeliseks oli keeleoskus. Vabatahtlikult töötasid NKVD kasuks muidugi veendunud kommunistid ja paljud kohalikud venelased. Kõrgematele teenistuskohtadele toodi Venemaalt eestlasi, kuna miilitsa ujutas üle Petseri-venelaste laviin, kes leidis nüüd oma aja olevat tulnud. Petseri-venelaste kalduvust kommunismile  illustreerib ka asjaolu, et 10 000 Petserimaa venelase kohta leidus 37 parteiliiget, sama suure arvu setude kohta 17 ning Võrumaa 10 000 eestlase kohta ainult 4.  Mõeldes NKVD hirmutegudele oma ohvrite kallal, ei saa mööda minna küsimusest - mis inimesed need küll olid, kes võisid valmis olla säärasteks jubedusteks ja toorusteks?